作者:白居易
標題:和微之詩二十三首：和送劉道士遊天臺
內容:聞君夢遊仙，輕舉超世雰。握持尊皇節，統衛吏兵軍。靈旗星月象，天衣龍鳳紋。佩服交帶籙，諷吟蕊珠文。閬宮縹緲間，鈞樂依稀聞。齋心謁西母，暝拜朝東君。煙霏子晉裾，霞爛麻姑裙。倏忽別真侶，悵望隨歸雲。人生同大夢，夢與覺誰分。況此夢中夢，悠哉何足雲。假如金闕頂，設使銀河濆。既未出三界，猶應在五蘊。飲咽日月精，茹嚼沆瀣芬。尚是色香味，六塵之所燻。仙中有大仙，首出夢幻群。慈光一照燭，奧法相絪縕。不知萬齡暮，不見三光曛。一性自了了，萬緣徒紛紛。苦海不能漂，劫火不能焚。此是竺幹教，先生垂典墳。